‘નવું એટલે ખરાબ’ એ એક સહજ પ્રતિક્રિયા હોય છે; જેમાં બુદ્ધિનું દેવાળું, લાગણીવશતાનું ખેંચાણ અને જૂની માનસિકતા જણાય છે. જ્યારે પત્રો લખવાની ફૅશન હતી ત્યારે, ‘પૅન ફ્રૅન્ડ’ અથવા તો પત્ર-મૈત્રી ફૅશનમાં ગણાતી અને એ ફિનોમીના તરફ થૂ થૂ કરવાવાળાઓની કમી ન હતી. હૉસ્ટેલના દિવસોમાં (1990ના દાયકામાં) અમને પણ પત્ર-મૈત્રીનો શોખ લાગ્યો હતો. એક સંસ્થા હતી, જેનું નામ ભુલાઈ ગયું છે, જે દેશવિદેશના હમશોખ મિત્રો શોધી આપવામાં મદદ કરતી. એ પ્રવાહમાં અમે પણ જર્મની, અમેરિકા અને રશિયા જેવા દેશોમાં મિત્રો બનાવ્યા હતા. ગાલિબ કહે છે એમ, ‘એક ઓર ખત લીખ લું’ જેવો ભાવ સદા રહેતો; કારણ કે પત્ર પોસ્ટ કર્યાના પંદર-વીસ દિવસ પછી જવાબ આપણે ત્યાં પહોંચે ! કદાચ લખવાની આદત અથવા તો શોખ પત્ર-મૈત્રીના લાંબા લાંબા અને વર્ણનાત્મક પત્રો લખવાથી પડી હશે ! (એક વાર એક જર્મન યુવતીએ કંઈક ગિફ્ટ મોકલાવી હતી, જેને મારી બાએ મારી જાણ બહાર સંતાડી દીધી હતી !)